ΑΠΌΦΑΣΗ ΤΗΣ ΕΠΙΤΡΟΠΉΣ της 25ης Μαΐου 2007 σχετικά με τη χορήγηση οικονομικής συνδρομής της Κοινότητας προς την Ιταλία για την εφαρμογή συστήματος συλλογής και ανάλυσης επιδημιολογικών πληροφοριών αναφορικά με τον καταρροϊκό πυρετό του προβάτου [κοινοποιηθείσα υπό τον αριθμό Ε(2007) 2166] (Το κείμενο στην ιταλική γλώσσα είναι το μόνο αυθεντικό) (2007/367/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως τα άρθρα 19 και 20, Εκτιμώντας τα ακόλουθα: (1) Ο καταρροϊκός πυρετός του προβάτου είναι νόσος που μεταδίδεται από τα έντομα φορείς του είδους «Culicoïdes spp». Πρόκειται για διασυνοριακή νόσο και οι μεμονωμένες εθνικές προσπάθειες δεν επαρκούν για αποτελεσματική επιτήρηση και έλεγχο. Απαιτείται μια ολοκληρωμένη προσέγγιση σε κοινοτικό επίπεδο για να αναλυθεί τόσο η περιφερειακή όσο και η παγκόσμια διάδοση της μόλυνσης από τον καταρροϊκό πυρετό του προβάτου καθώς και των φορέων μετάδοσης Culicoides. Κατά συνέπεια, η συγκέντρωση και ανταλλαγή επιδημιολογικών πληροφοριών σχετικά με τον καταρροϊκό πυρετό του προβάτου στα κράτη μέλη έχει ουσιαστική σημασία για την εγκαθίδρυση των κατάλληλων μέτρων ελέγχου της νόσου στον εν λόγω πληθυσμό και τον έλεγχο της αποτελεσματικότητάς τους. (2) Η δημιουργία κοινοτικού δικτύου επιδημιολογικής παρακολούθησης θα καθιστούσε δυνατή μια αποτελεσματική ανάλυση κινδύνου σε κοινοτική κλίμακα και επίσης μείωση μέρους των δαπανών που θα συνεπάγονται τα διάσπαρτα εθνικά συστήματα. (3) Στο πλαίσιο αυτό, η χρήση των συστημάτων γεωγραφικών πληροφοριών (ΓΣΠ) επαυξάνει τις δυνατότητες ανάλυσης στοιχείων και διευκολύνει την κατανόηση της δυναμικής και διάδοσης της νόσου. (4) Το Istituto Zooprofilattico Sperimentale dell’Abruzzo e del Molise «G. Caporale», Teramo Italy, το οποίο είναι συνεργαζόμενο κέντρο κτηνιατρικής κατάρτισης, επιδημιολογίας, ασφάλειας τροφίμων και καλής μεταχείρισης των ζώων της Παγκόσμιας Οργάνωσης για την Υγεία των Ζώων (OIE), βρίσκεται σε φάση εγκατάστασης ενός συστήματος γεωγραφικών πληροφοριών με βάση στον παγκόσμιο ιστό ΣΓΠ για τη συλλογή, αποθήκευση και ανάλυση στοιχείων εποπτείας καταρροϊκού πυρετού του προβάτου (BlueTongue NETwork application). Στο εν λόγω σύστημα μπορούν να συνεργαστούν άλλα κράτη μέλη και τρίτες χώρες ώστε να ελεγχθεί η εγκυρότητά του ως εργαλείου ελέγχου της νόσου και καλύτερης κατανόησης της δυναμικής και της διάδοσης αυτής. (5) Θα πρέπει να χορηγηθεί μια οικονομική συνδρομή στο εν λόγω σχέδιο, επειδή αυτό δύναται να συμβάλει στην ανάπτυξη κοινοτικής νομοθεσίας για τον καταρροϊκό πυρετό του προβάτου και ενδεχομένως στον καλύτερο έλεγχο της νόσου. (6) Σύμφωνα με την οδηγία (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (2), κτηνιατρικά μέτρα πρόκειται να χρηματοδοτηθούν από το Ευρωπαϊκό Γεωργικό Ταμείο Εγγυήσεων. Θα εφαρμοστούν τα άρθρα 9, 36 και 37 του εν λόγω κανονισμού για σκοπούς δημοσιονομικού ελέγχου. (7) Η καταβολή της οικονομικής συνδρομής της Κοινότητας πρέπει να υπόκειται στην προϋπόθεση ότι οι προγραμματισμένες ενέργειες όντως θα έχουν εκτελεστεί και ότι οι αρχές θα υποβάλουν όλες τις απαραίτητες πληροφορίες. (8) Τα προβλεπόμενα στην παρούσα απόφαση μέτρα είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η Κοινότητα θα χορηγήσει στην Ιταλία οικονομική συνδρομή για το σχέδιό της να δημιουργήσει ένα βασισμένο στον παγκόσμιο ιστό σύστημα για τη συλλογή, αποθήκευση και ανάλυση στοιχείων επιτήρησης του καταρροϊκού πυρετού του προβάτου (BlueTongue NETwork application) στο Istituto Zooprofilattico Sperimentale dell’Abruzzo e del Molise «G. Caporale», στο Teramo της Ιταλίας, όπως υποβλήθηκε από την Ιταλία. 2. Θα πρέπει να πληρούνται οι ακόλουθες προϋποθέσεις: α) το σύστημα θα πρέπει να εγκατασταθεί και να καταστεί διαθέσιμο σε όλα τα κράτη μέλη εφόσον το ζητήσουν το αργότερο μέχρι τις 31 Μαΐου 2007· β) η Ιταλία θα πρέπει να υποβάλει μια τεχνική και οικονομική έκθεση προς την Επιτροπή το αργότερο στις 30 Σεπτεμβρίου 2007, εκ των οποίων η οικονομική έκθεση θα συνοδεύεται από έγγραφα τεκμηρίωσης που θα αιτιολογούν το καταβληθέν κόστος και τα αποτελέσματα που επιτεύχθηκαν. Άρθρο 2 1. Η οικονομική συνδρομή της Κοινότητας που χορηγείται στην Ιταλία για το σχέδιο στο οποίο αναφέρεται το άρθρο 1 σε ποσοστό 100 % των δαπανών για προσωπικό και την αγορά εξοπλισμού, συμπεριλαμβανομένου μηχανικού και λογισμικού μέρους και άλλων αναλώσιμων από το Istituto Zooprofilattico Sperimentale dell’Abruzzo e del Molise «G. Caporale», του Teramo της Ιταλίας, για την εργασία που αναφέρεται στο άρθρο 1 παράγραφος 1 δεν θα υπερβεί τα 100 000 ευρώ. 2. Η οικονομική συνδρομή της Κοινότητας θα καταβληθεί ως εξής: α) 70 % μέσω προκαταβολής σύμφωνα με αίτημα της Ιταλίας· β) το υπόλοιπο αφού υποβληθούν οι εκθέσεις και τα δικαιολογητικά έγγραφα που αναφέρονται στο άρθρο 1 παράγραφος 2 στοιχείο β). Άρθρο 3 Η παρούσα απόφαση απευθύνεται στην Ιταλική Δημοκρατία. Βρυξέλλες, 25 Μαΐου 2007.

[Source: multi_eurlex | Tokens: 4385]